Benny Andersson

Životopis

Goran Bror Andersson sa narodil v Štokholme. Jeho otec bol tridsaťštyri ročný stavebný inžinier Gösta Andersson, jeho matka, Laila, mala v čase jeho narodenia dvadsaťšesť rokov. Benny Andersson má sestru, Evu-Lis Andersson, ktorá sa narodila v roku 1948.

Hudobné začiatky

V rodine Anderssonovcov boli dvaja hudobníci, jeho otec a starý otec, ktorí obaja hrali na akordeón. Keď mal Benny šesť rokov, dostal aj on svoj vlastný nástroj a spolu s otcom Göstom a starkým Efraimom sa učil hrať švédske ľudové piesne, tradičnú hudbu a slávne hudobné šlágre. Benny si spomína, že jeho prvé hudobné nahrávky, ktoré si kúpil, boli „Du Bist Musik“ od Cateriny Valente a „Jailhouse Rock“ od Elvisa Presleyho. Zvlášť bol fascinovaný nahrávkou na „B“ strane singla, „Treat Me Nice“, v ktorej výrazne znel klavír. Ako desaťročný dostal Benny svoj prvý klavír, na ktorom sa začal učiť hrať.
V pätnástich rokoch Benny Andersson zanechal školu a začal hrávať po mládežníckych kluboch. Tam spoznal svoju prvú priateľku, Christinu Grönvallovú, s ktorou mal dve deti: syna Petra, ktorý sa narodil v roku 1963 (Andersson mal vtedy 16 rokov) a o dva roky neskôr, v roku 1965, sa im narodila dcéra Helen.
Začiatkom roku 1964 Benny a Christina tvorili skupinu Elverkets Spelmanslag, ktorá na elektrické hudobné nástroje hrávala folkové piesne a hudobné šlágre. Väčšina z ich skladieb bolo inštrumentálnych. Jednou z nich bola napríklad aj Manciniho filmová pesnička „Baby Elephant Walk“. V tomto období začal Benny Andersson skladať svoje prvé skladby.

The Hep Stars

V októbri roku 1964 sa Benny Andersson stal hráčom na klávesové nástroje v kapele Hep Stars. V tejto skupine sa zaslúžil o jej úspech potom, ako v marci roku 1965 prerazila skladbou „Cadillac“. Vďaka tomuto hitu sa Hep Stars stali najospevovanejšou popovou švédskou hudobnou skupinou 60. rokov a Andersson ako klávesový hráč kapely bol idolom švédskej tínedžerskej mládeže. V repertoári skupiny boli väčšinou coververzie medzinárodných šlágrov, no Andersson skladal pre kapelu aj vlastné piesne, z ktorých vznikli niektoré z ich klasických hitov, okrem iných aj „No Response“, „Sunny Girl“, „Wedding“, „Consolation“, „It's Nice To Be Back“, či „She Will Love You“.

Björn Ulvaeus

V júni roku 1966 sa Andersson stretol s Björnom Ulvaeusom. Začali spolu tvoriť skladby a ich prvé dielo, ktoré bolo nahraté bola pieseň, ktorú pod názvom „Isn't It Easy To Say“ nahrala skupina The Hep Stars. Plodnú spoluprácu mal Andersson s Lassem Berghagenom, s ktorým okrem mnohých iných nahral aj skladba „Hej, Clown“, ktorá v roku 1969 zaznela v programe Melodifestivalen, švédskej finálovej súťaže pre Eurovision Song Contest. Song sa umiestnil na druhom mieste. Počas tejto súťaže sa Benny stretol s Anni-Frid Lyngstadovou, s ktorou sa stali blízkymi priateľmi. V tom istom čase sa Ulvaeus zoznámil s Agnethou Fältskogovou.
Priateľstvo a Anderssonov a Ulvaeusov záujem o spoluprácu pri písaní skladieb prirodzene vyústilo do neskoršej kooperácie štvorice počas budúcich rokov. Ako spoluautori mali za sebou Benny a Björn dva hity: „Ljuva sextital“, ktorý nahrala Brita Borg a „Speleman“, ktorý preslávil skupinu The Hep Stars. Dva páry sa začali podporovať pri nahrávaní. Modelom pre to ako by mohli pracovať s vokálmi našli vo viacerých zabehnutejších vzoroch vo vtedajšej populárnej hudbe, ako boli Blue Mink, Middle of the Road a Sweet. Situácia sa vyvinula tak, že bol už iba malý krôčik k tomu aby vznikla ABBA.

Chess, Kristina a Mamma Mia!

Aj po rozchode hudobnej skupiny ABBA pokračovali Andersson a Ulvaeus s písaním hudby. Ich prvým projektom bol muzikál Chess, ktorého autorom libreta bol Tim Rice. Z tejto spolupráce vznikol aj album, ktorý nahrali: Elaine Paige, Barbara Dickson, Murray Head a Švédi Tommy Körberg a Björn Skifs. Hudobný nosič vyšiel v roku 1984 a predalo sa na svete z neho viac ako dva milióny kópií.
V roku 1985 Andersson produkoval a vydal album, ktorý nahrala súrodenecká dvojica Anders a Karin Glenmarkovci. Nahrali spolu nové piesne, ktorých autormi bola dvojica Andersson/Ulvaeus. Duo si dalo meno Gemini a ďalší album s hudbou od Björna a Bennyho vydali v apríli roku 1987. V roku 1987 Andersson vydal aj svoj prvý sólový album Klinga Mina Klockor, jeho ďalším sólovým projektom bol album November 1989. V októbri 1995 mal premiéru jeho ďalší muzikál s názvom Kristina från Duvemåla.
Ďalším muzikálom, na ktorom sa Andersson podieľal bol Mamma Mia!, projekt založený na 24 najznámejších hitoch skupiny ABBA. V spojenom kráľovstve mal muzikál premiéru v roku 1999, v roku 2000 v Kanade, v roku 2001 v USA a v roku 2005 sa konala jeho švédska premiéra. Filmová verzia muzikálu mala premiéru 18. júla 2008. V apríli a máji predošlého roku spolu s pôvodnými štúdiovými hudobníkmi skupiny ABBA, Andersson nahral filmovú hudbu k tomuto projektu.

Benny Anderssons Orkester

Hudobné aktivity Benny Anderssona sú v súčasnosti zamerané na škandinávsky hudobný trh. Má vlastné 16 členné hudobné teleso, nazvané „Benny Anderssons Orkester“ (BAO), v ktorom spievajú Helen Sjöholmová (účinkovala v muzikáli Kristina from Duvemåla) a Tommy Körberg (ktorý sa preslávil v projekte Chess). BAO vydal päť hudobných albumov, z ktorých každý mal hitové single. V švédskom hudobnom rebríčku sa 243 týždňov držala nahrávka piesne „Du är min man“, ktorú spolu s BAO naspievala Helen Sjöholmová.